b"\n_START_ARTICLE_\nSunkusis tankas\n_START_PARAGRAPH_\nSunkusis tankas (angl. heavy tank; rus. )\xc2\xa0\xe2\x80\x93 tankas, vir\xc5\xa1ij\xc4\x85s vidutin\xc4\xaf tank\xc4\x85 savo mase, \xc5\xa1arvuotumu ir, paprastai, tanko patrankos kalibru. Pagal Taryb\xc5\xb3 S\xc4\x85jungoje tarpukaryje priimt\xc4\x85 tank\xc5\xb3 klasifikacij\xc4\x85 sunkiaisiais tankais laikyti tankai, kuri\xc5\xb3 mas\xc4\x97 vir\xc5\xa1ijo 30 t, v\xc4\x97liau\xc2\xa0\xe2\x80\x93 40 t.\n_START_SECTION_\nVaidmuo\n_START_PARAGRAPH_\nSunkieji tankai paprastai naudoti prie\xc5\xa1o gynybos linij\xc5\xb3 pralau\xc5\xbeimui ir naikinti \xc4\xaftvirtintuosius rajonus, nors praktikoje jie b\xc5\xabdavo naudingesni gynyboje, o ne puolime. Projektuojant sunkiuosius tankus paprastai kelti tikslai atakuoti \xc4\xaftvirtinimus ir kautis su prie\xc5\xa1o tank\xc5\xb3 daliniais. V\xc4\x97liau sunkiuosius tankus imta ginkluoti didelio kalibro ilgavamzd\xc4\x97mis patrankomis, j\xc5\xb3 funkcija tapo ugnimi paremti vidutinius tankus ir i\xc5\xa1 toli naikinti prie\xc5\xa1o tankus._NEWLINE_Sunkieji tankai labiausiai pasi\xc5\xbeym\xc4\x97jo tiek kovodami su lengvesniais tankais, tiek naikindavo \xc4\xaftvirtinimus savo didelio kalibro patrankomis.\n_START_SECTION_\nKonstrukcija\n_START_PARAGRAPH_\nSunkieji tankai pasi\xc5\xbeym\xc4\x97jo labai storais \xc5\xa1arvais ir galingesniais ginklais nei lengvesn\xc4\x97s tank\xc5\xb3 klas\xc4\x97s. Neretai jie tur\xc4\x97jo per silpnus variklius, tod\xc4\x97l jiems nepakakdavo galios ir jie buvo pernelyg l\xc4\x97ti. Da\xc5\xbenai j\xc5\xb3 varikliai ir va\xc5\xbeiuokl\xc4\x97s kent\xc4\x97jo nuo per dideli\xc5\xb3 apkrov\xc5\xb3. Sunkieji tankai buvo \xc5\xbeymiai geriau \xc5\xa1arvuoti nei lengvesni j\xc5\xb3 variantai._NEWLINE_Neretai manoma, kad sunkieji tankai kent\xc4\x97jo nuo prastesnio nei vidutiniai tankai prava\xc5\xbeumo, ta\xc4\x8diau taip buvo ne visada. Daugelis tobulesni\xc5\xb3j\xc5\xb3 sunki\xc5\xb3j\xc5\xb3 tank\xc5\xb3 tur\xc4\x97jo tobulas pakabas ir transmisijas. Did\xc5\xbeiausias sunki\xc5\xb3j\xc5\xb3 tank\xc5\xb3 tr\xc5\xabkumas buvo didel\xc4\x97 kaina, d\xc4\x97l kurios sunki\xc5\xb3j\xc5\xb3 tank\xc5\xb3 tr\xc5\xabko. Vokie\xc4\x8di\xc5\xb3 \xe2\x80\x9eTigras I\xe2\x80\x9c, pvz., va\xc5\xbein\xc4\x97jo taip pat greitai kaip ir gerokai lengvesnis Panzer IV, o prava\xc5\xbeumas buvo geresnis. Ta\xc4\x8diau buvo ma\xc5\xbeas patikimumas, tod\xc4\x97l \xe2\x80\x9eTigr\xc5\xb3 I\xe2\x80\x9c pagamino tik 1355, o Panzer IV\xc2\xa0\xe2\x80\x93 8800. Tarybini\xc5\xb3 T-34 uvo pagaminta 58 t\xc5\xabkst., o amerikie\xc4\x8di\xc5\xb3 M4 \xc5\xa0erman\xc2\xa0\xe2\x80\x93 40 t\xc5\xabkst.\n_START_SECTION_\nIstorija\n_START_PARAGRAPH_\nSunki\xc5\xb3j\xc5\xb3 tank\xc5\xb3 id\xc4\x97ja gim\xc4\x97 Pirmojo pasaulinio karo metais ir egzistavo iki \xc5\xa0altojo karo, kai \xc4\xafsigal\xc4\x97jo pagrindiniai koviniai tankai.\n_START_SECTION_\nPasauliniai karai\n_START_PARAGRAPH_\nPirmasis brit\xc5\xb3 tankas Mark I imtas naudoti Pirmojo pasaulinio karo metais tam, kad pralau\xc5\xbet\xc5\xb3 vokie\xc4\x8di\xc5\xb3 gynybos linijas (apkas\xc5\xb3 ir spygliuotos vielos u\xc5\xbetvar\xc5\xb3 sistema). Atsirad\xc4\x99s lengvesnis ir greitesnis tankas buvo pavadintas vidutiniu tanku Mark A Whippet (angl. Whippet 'skalikas'), o ankstesnis ir sunkesnis buvo pavadintas sunkiuoju tanku._NEWLINE_Pranc\xc5\xabzijos tankas Char 2C buvo vienas did\xc5\xbeiausi\xc5\xb3 kada nors gamint\xc5\xb3 tank\xc5\xb3. Antrojo pasaulinio karo prad\xc5\xbeioje Pranc\xc5\xabzija ir TSRS buvo vienintel\xc4\x97s pasaulio valstyb\xc4\x97s, tur\xc4\x97jusios ginkluot\xc4\x97je toki\xc5\xb3 sunki\xc5\xb3j\xc5\xb3 tank\xc5\xb3 kaip Char B1, T-35 ir KV-1. P\xc4\x97stinink\xc5\xb3 tankai Matilda II, nors sv\xc4\x97r\xc4\x97 ma\xc5\xbeiau nei kiti, tur\xc4\x97jo storesnius \xc5\xa1arvus nei kiti to meto tankai. V\xc4\x97liau karo metu pasirod\xc4\x97 vokie\xc4\x8di\xc5\xb3 \xe2\x80\x9eTigras I\xe2\x80\x9c ir \xe2\x80\x9eTigras II\xe2\x80\x9c bei tarybiniai tankai IS-1 ir IS-2._NEWLINE_Pavadinimas sunkusis tankas buvo naudotas labiau remiantis tanko paskirtimi, negu mase. Pvz., vokie\xc4\x8di\xc5\xb3 tankas \xe2\x80\x9ePantera\xe2\x80\x9c buvo vadinamas vidutiniu tanku, nors sv\xc4\x97r\xc4\x97 daugiau, nei daugelis S\xc4\x85junginink\xc5\xb3 sunki\xc5\xb3j\xc5\xb3 tank\xc5\xb3 (pvz., \xe2\x80\x9ePantera\xe2\x80\x9c\xc2\xa0\xe2\x80\x93 44,8 t, IS-1\xc2\xa0\xe2\x80\x93 44 t)._NEWLINE_JAV armija retai naudojo sunkiuosius tankus, nes prie\xc5\xa1tankin\xc4\x97je kovoje labiau naudojo tank\xc5\xb3 naikintuvus (angl. tank destroyers), o j\xc5\xb3 vidutinius tankus Sherman daugelis sunki\xc5\xb3j\xc5\xb3 tank\xc5\xb3 lenk\xc4\x97 tiek \xc5\xa1arvais, tiek ginkluote.\n_START_SECTION_\n\xc5\xa0altasis karas\n_START_PARAGRAPH_\nI\xc5\xa1syk po karo pasirod\xc4\x97 sunkieji tankai amerikie\xc4\x8di\xc5\xb3 M103, brit\xc5\xb3 FV214 Conqueror ir pranc\xc5\xabz\xc5\xb3 ARL 44, visi jie buvo atsakas IS klas\xc4\x97s tankams. Tank\xc5\xb3 patrank\xc5\xb3 kalibras \xc4\x97m\xc4\x97 siekti maksimum\xc4\x85, nes stambesni\xc5\xb3 kalibr\xc5\xb3 \xc5\xa1ovini\xc5\xb3 tankistai b\xc5\xabt\xc5\xb3 nepak\xc4\x97l\xc4\x99. Imta naudoti patrankas su dvinariais \xc5\xa1oviniais (u\xc5\xbetaisomi atskirai dedant sviedin\xc4\xaf ir t\xc5\xabt\xc4\x85 su u\xc5\xbetaisu. Visa tai ma\xc5\xbeino \xc5\xa1audymo spart\xc4\x85._NEWLINE_Tobul\xc4\x97jant tankin\xc4\x97ms patrankoms ir ugnies valdymo technologijoms pokariniai vidutiniai tankai savo patrank\xc5\xb3 galia \xc4\x97m\xc4\x97 vytis sunkiuosius tankus. Taktinis sunki\xc5\xb3j\xc5\xb3 tank\xc5\xb3 prana\xc5\xa1umas \xc4\x97m\xc4\x97 ma\xc5\xbe\xc4\x97ti, tad nustojo kurti naujus sunki\xc5\xb3j\xc5\xb3 tank\xc5\xb3 modelius. Gerai \xc5\xa1arvuoti vidutiniai tankai tapo pagrindiniais koviniais tankais. Kai kurie \xc5\xa1iuolaikiniai pagrindiniai koviniai tankai (M1 Abrams ir Challenger 2) sveria tiek pat, kiek \xc5\xa0altojo karo sunkieji tankai._NEWLINE_Sunki\xc5\xb3j\xc5\xb3 tank\xc5\xb3 funkcij\xc4\x85 didelio kalibro artilerijos ugnimi paremti p\xc4\x97stinink\xc5\xb3 veiksmus per\xc4\x97m\xc4\x97 pigesn\xc4\x97 savaeig\xc4\x97 artilerija._NEWLINE_Sunkiuosius tankus pasenusiais padar\xc4\x97 atsiradusios prie\xc5\xa1tankin\xc4\x97s valdomosios raketos ir kumuliaciniai prie\xc5\xa1tankiniai (HEAT) sviediniai. PTVR gali ap\xc5\xa1audyti i\xc5\xa1 nuotolio, kurio ne\xc4\xafveikia sunki\xc5\xb3j\xc5\xb3 tank\xc5\xb3 patrankos, o stori \xc5\xa1arvai \xc4\x97m\xc4\x97 nebeapsaugoti nuo galing\xc5\xb3 kumuliacini\xc5\xb3 sviedini\xc5\xb3 ar kumuliacini\xc5\xb3 PTVR u\xc5\xbetais\xc5\xb3."